Formandens beretning.

I februar 2020 var der vist ingen der havde forestillet sig hvilken turbulent periode vi gik i møde.

Med Coronaen i foråret, måtte vi desværre aflyse en masse arrangementer i klubben. CVO, Amar One og vores nye tiltag ”Puslinge Cup”. Klubmesterskabet rykkede vi dog og strakte ud over flere dage, så forsamlingsforbuddet kunne overholdes.

Det blev trods alt nogle gode dage.

I slutningen af sommeren fik vi afholdt en masse ungdomslejre – blandt andet en for nybegyndere, hvor et stort tilskud fra kommunen gjorde det muligt at afholde lejren uden deltagerbetaling.

I september måtte vi desværre igen aflyse et arrangement. Denne gang Amar Open.

Ud over arrangementer, så blev træningen i klubben påvirket. I første omgang blev vi ramt af forsamlingsloftet, hvor vi pludselig stod med et kæmpe puslespil for at tilgodese, at så mange medlemmer som muligt kunne få træningstider. Vi var konstant presset af, at vi aldrig vidste præcis, hvornår der skulle rokeres om igen, men den tid vi fik lov at træne, blev udnyttet til det maksimale.

Nogle få medlemmer blev i løbet af perioden testet positive med Coronavirus. Alle har det heldigvis godt nu. I forbindelse hermed, måtte vi en periode holde nogle hold lukkede og enkelte kampe måtte aflyses. Det er naturligvis altid ærgerligt, men vi har reageret hurtigt og ingen blev smittet videre i klubben. Det var formålet. Vores håndtering af smittetilfældene har vi fået stor ros for i kommunen.

En masse har været lukket ned og aflyst, men nedlukningen er blevet flittigt brugt og vi har fået planlagt og udviklet på koncepter for fx træning og lejre for ungdomsspillere.

Derudover har Michael været dygtig til at springe til og overbevise turneringsudvalget om , at vi skulle være med, da BTDK valgte, at man kunne søge dispensation for at deltage i bordtennisligaen. Så fra kommende sæson har vi både hold i dame- og herreligaen. Det bliver spændende at følge.

I BTDK-regi, blev vi til årsmødet i august kåret som Årets Klub. Blandt andet på den baggrund, at vi har plads til både bredde og elite og at vi fokuserer på alle frem for få. Dette ønsker vi naturligvis at fortsætte.

I september ankom vores nye klubtrøjer. Allerede i marts begyndte en udvalgsgruppe at kigge på designet, men det skulle vise sig, at alt tager tid under en coronapandemi, men nu har vi fået en super flot og mere tidssvarende klubtrøje – endda med Netto på ryggen som hovedsponsor i klubben.

I det hele taget har en del af bestyrelsen været trukket i arbejdstøjet gennem hele nedlukningen og mange ting er kommet på plads.

Vi har ansat Michael Pedersen som sportschef og dermed har vi også fået tilknyttet et lønsystem. Det gør os klar til flere ansættelser, når vi kommer dertil.

Generelt har vi gode samarbejdspartnere.

I forhold til kommunen slipper vi ikke af med problematikken

Omkring medlemsfordeling, så længe kulturudvalget består som nu. Det er en præmis, vi som tidligere må leve med, så derfor reklamerer vi kun i Tårnby. Vi deltager i alt hvad der kan give medlemmer fra kommunen, så vi stadig kan byde en masse københavnere velkommen også. Dialogen med kulturudvalget er dog rigtig positiv og de er indstillet på at hjælpe os så godt de kan.

Parasport og Amager BTK samarbejder omkring bordtennis for fysisk handicappede.

Generelt hen over Region Hovedstaden deltager vi i btdks vækstteam sammen med de andre klubber, der er tilhørende her. Jeg mangler dog lidt, at se hvad vækstteammodellen ”kan for os” – lige nu er det meget snak og ingen handling. Dette er italesat overfor BTDKs administration og ledelse. Vi bakker naturligvis op omkring samarbejde med både vækstteamet og andre bordtennisklubber generelt.

Jeppe Lindhart er vores konsulent og han er heldigvis meget lydhør over for vores ønsker. Han deltager også når bestyrelsen holder seminar i juni samt på fællesskabsmøder der afholdes i efteråret.

Helt generelt er klubben præget af opbakning fra medlemmerne, en god økonomi på trods af corona og en udvikling der har været helt vild – især taget i betragtning af den massive nedlukning .

Alt i alt har det været et interessant 1. år som formand og jeg håber på, at vi kan være mere fysisk til stede i kommende sæson.

Pernille Hvass.